Polisie slaan toe op daggalab in RandfonteinDie daggalaboratorium in ‘n huis in Randfontein. (Foto: SAPD) ’n 33-jarige man is Saterdag in hegtenis geneem nadat die plaaslike polisie op ’n daggalaboratorium in Randfontein aan die Wes-Rand afgekom het. Kapt. Kay Makhubele, woordvoerder van die polisie, het gesê polisiebeamptes het die area gepatrolleer om seker te maak dat inwoners aan die regulasies van die algehele landwye afsondering voldoen toe hulle inligting van die plaaslike misdaadintelligensie-eenheid ontvang het. Dié inligting het die polisiebeamptes na ’n huis in Aureus gelei waar ’n daggalaboratorium in die huis bedryf word. Verskeie daggaplante is op die perseel gevind. Volgens Makhubele is ’n verdagte by die huis in hegtenis geneem. Die man sal na verwagting binnekort in die plaaslike landdroshof verskyn op aanklagte van die vervaardiging, handel en verbouing van dagga in stryd met die Wet op Dwelms en Dwelmhandel. Makhubele het gesê die polisie aan die Wes-Rrand waarsku die publiek opnuut dat die handel in dagga onwettig is. Die polisie onderneem om op te tree teenoor enigeen wat dagga verkoop, verbou of daarmee handel dryf.